Skydliaukės vėžys

Skydliaukės vėžys – piktybinė skydinės liaukos liga. Skydliaukės vėžys pagal audinio tipą skirstomas į daug rūšių, tai yra dažniausias endokrininės sistemos piktybinis navikas. Sergamumas skydliaukės vėžiu paskutiniaisiais dešimtmečiais ženkliai didėja. Didelei daliai pacientų liga diagnozuojama ankstyvoje stadijoje ir jie gali būti išgydyti, daugelio ligonių prognozė yra gera. Tik nedidelė dalis turinčių agresyvias vėžio formas ir vėlyvas stadijas miršta nuo šios ligos.

 Epidemiologija 
Moterys serga 2–3 kartus dažniau nei vyrai. Sergamumas yra 3–6/100 000 per metus ir didėja dėl neaiškių priežasčiųChen AY, Jemal A, Ward EM. Increasing incidence of differentiated thyroid cancer in the United States, 1988–2005. Cancer 2009;115(16):380.

 Rizikos faktoriai 
Ligą sukelia arba riziką ja susirgti padidinaLewinski et al. Thyroid carcinoma: diagnostic and therapeutic background. Endocrine Regulations, 34, 99, 113, 2000:
 Jonizuojančioji spinduliuotė. Manoma, kad tai viena iš didėjančio sergamumo priežasčių. Apskaičiuota, kad vien dėl Černobylio avarijos poveikio Europoje iki 2065 metų papildomai bus diagnozuota 16 000 skydliaukės vėžio atvejųCardis et al. Estimates of the cancer burden in Europe from radioactive fallout from the Chernobyl accident. International Journal of Cancer.119, 6, 2006, 1224–1235. http://onlinelibrary.wiley.com/doi/10.1002/ijc.22037/abstract.
 Skydliaukės vėžio atvejai šeimoje
 Paveldimi genetiniai sindromai:
 Daugybinė endokrininė neoplazija, ()
 Šeiminė adenomatozinė polipozė
 Peutzo-Jegherso sindromas

 Klasifikacija 

 Histologiniai tipai 
miniatiūra|Papilinė skydliaukės karcinoma: mikroskopinis preparatas
Pagal mikroskopinį audinio vaizdą ir kitus histologinius kriterijus skydliaukės piktybiniai navikai skirstomi į šias grupesBerger et al. Das rote Buch. ISBN 978-3-609-51217-4:
 Gerai diferencijuota karcinoma: sudaro 80–90% visų atvejų
 Papilinė karcinoma: sudaro 50–80% atvejų. Metastazės į kitus organus labai retos, ligoniai iki 40 metų amžiaus beveik visada išgydomi ir turi gerą prognozę. Ši forma išskiria tiroglobuliną.
 Folikulinė karcinoma: sudaro 20–40% atvejų. Pasitaiko metastazės į kaulus, plaučius. Šiai formai irgi būdinga tiroglobulino sintezė.
 Nediferencijuota/anaplastinė karcinoma: sudaro 2–5% atvejų. Paprastai vyresniame amžiuje (60–70 metų) diagnozuojama forma, kuri anksti išplinta į kitus organus. Prognozė bloga, vidutinis išgyvenamumas <6 mėnesiai nuo diagnozės.
 Medulinė karcinoma (C ląstelių karcinoma): sudaro 5–10% atvejų. Dažnai pasitaiko paveldimos, šeiminės formos. Išskiria kalcitoniną.
 Kiti piktybiniai skydliaukės navikai: ne Hodžkino limfoma, sarkoma, teratoma (iki 5%)

 Stadija 
Stadija nustatoma pagal TNM klasifikaciją. Ja apibūdinamas naviko dydis, limfinių mazgų pažeidimas ir metastazės į kitus organus.

 Simptomai 
Dažniausiai ligoniai neturi jokių simptomų, liga nustatoma atsitiktinai atliekant tyrimus. Kartais navikas gali būti randamas čiuopiant skydliaukę kaip kietas, nepaslankus mazgas. Jei auglys didėja, gali būti pažeidžiamas gerklas ir balso stygas valdantis nervas (), kas pasireiškia užkimimu. Toliau augant vėžiui gali atsirasti skausmai, rijimo sutrikimai, dusulys, viršutinės tuščiosios venos užspaudimo sindromas.

 Diagnostika 
miniatiūra|Ultragarsinio tyrimo metu matomas skydliaukės navikas (pažymėta rodyklėmis) su balkšvos spalvos kalcifikatais. Šiuo atveju buvo patvirtinta medulinė skydliaukės karcinoma.
 Anamnezė ir paciento ištyrimas, skydliaukės apčiuopa, rizikos faktorių nustatymas
 Laboratoriniai tyrimai:
 Tireoglobulinas, kalcitoninas, karcinoembrioninis antigenas
 Skydliaukės hormonai: tiroksinas, tetrajodtironinas, tireoglobuliną stimuliuojantis hormonas
 Pentagastrino testas (įtariant medulinę skydliaukės karcinomą): kalcitonino koncentracijos nustatymas po stimuliacijos pentagastrinu
 Ultragarsiniai tyrimai: kaklo ir skydliaukės echoskopija
 Skydliaukės scintigrafija: ja patikimai atskiriamos skydliaukės autonominės adenomos
 Krūtinės ląstos kompiuterinė tomografija. Atliekant radiologinius tyrimus įtariant skydliaukės vėžį negalima skirti jodo turinčių kontrastinių medžiagų, kadangi po toženkliai sumažėja gydymo radioaktyviu jodu efektyvumas.
 Diagnozė turi būti patvirtinama adatine skydliaukės biopsija, esant limfinių mazgų padidėjimui gali būti atliekama ir jų biopsija.
 Genetiniai tyrimai: dalį medulinio skydliaukės vėžio atvejų sukelia paveldimi genai, kurie perduodami iš kartos į kartą. Jei jums diagnozuotas medulinis skydliaukės vėžys, gydytojas gali rekomenduoti genetinį ištyrimą.Skydliaukės vėžys: simptomai, diagnostika, gydymas. https://ostklinika.lt/ligos/skydliaukes-vezys-simptomai-diagnostika-gydymas/
miniatiūra|Papilinės skydliaukės karcinomos metastazės limfiniame mazge: mikroskopinis preparatas

 Diferencinė diagnozė 
Skydliaukės vėžį reikia atskirti nuo nepiktybinės kilmės skydliaukės padidėjimo dėl gūžio, skydliaukės adenomos, skydliaukės uždegiminių ligų (tiroidito).

 Gydymas 
Papilinė ir folikulinė skydliaukės karcinoma gydomos operacija, radioterapija, hormonų terapija. Gydymas radioaktyviu jodu esant šioms formoms yra vienas pagrindinių metodų ir efektyvus netgi esant išplitusiai ligai, metastazėms kituose organuose.

Esant medulinei skydliaukės karcinomai pirmo pasirinkimo gydymo metodas yra operacija.

Anaplastinė karcinoma dažniausiai diagnozės metu jau būna pažengusi ir gydoma radioterapija.

 Operacija 
Operacija atliekama esant bet kurios formos karcinomai, jei ji nėra išplitusi už skydliaukės ribų. Dažniausiai pašalinama visa skydliaukė, beveik visais atvejais išoperuojami ir pažeisti limfiniai mazgai.

 Radioaktyvus jodas 
Radioaktyvus jodas 131 yra beta spindulius išskiriantis elementas. Kadangi skydliaukė yra labiausiai organizme jodą kaupiantis organas, radioaktyvus jodas susikaupia ir skydliaukės vėžio ląstelėse. Beta spinduliuotė siekia tik keletą milimetrų, todėl sveiki organai ir audiniai nėra pažeidžiami, o naviko ląstelės gauna dideles spindulių dozes. Radioaktyvus jodas gali būti skiriamas po operacijos, siekiant pašalinti likusias naviko ląsteles, taip pat juo galima gydyti gerai diferencijuotų skydliaukės vėžio formų metastazes, netgi esant labai išplitusiai ligai. Prieš skiriant radioaktyvų jodą reikia nutraukti gydymą skydliaukės hormonais.

 Standartinė radioterapija 
Standartinis spindulinis gydymas skiriamas 50–60 grėjų doze į limfinių mazgų zoną ir 60–70 grėjų į skydliaukės zoną. Šiuo metodu gydoma anaplastinė skydliaukės karcinoma po operacijos arba kai operacija nebėra taikoma dėl naviko išplitimo. Kai kuriais atvejais šis gydymas po operacijos skiriamas skydliaukės medulinei karcinomai siekiant sumažinti jos atsinaujinimo riziką. Radioterapija taip pat gali būti gydomos kaulų metastazės ar gyvybei pavojingos arba simptomus sukeliančios metastazės kituose organuose.

 Priešvėžiniai vaistai 
Vaistais gydomos tik pažengusios skydliaukės vėžio formos. Geri rezultatai pasiekiami skiriant naujus priešvėžinius vaistus, proteinkinazių inhibitorius. Kabozatinibas ir vandetanibas yra efektyvūs medulinės skydliaukės karcinomos gydymui. Sorafenibas parodė neblogus rezultatus gydant gerai diferencijuotas skydliaukės karcinomas.
Gydymas chemoterapija nėra labai efektyvus, jis taikomas tik esant išplitusiai ligai, kai kiti gydymo metodai neduoda rezultatų.

 Šaltiniai 

 Nuorodos 
 Apie skydliaukės vėžį ir vandetanibą

Kategorija:Endokrininės sistemos ligos
Kategorija:Onkologinės ligos